ЕпцIыжакIуэхэмрэ щхъухьхэмрэ
КНДР-м и Iэтащхьэм и къуэш нэхъыжьыр зэраукIам уигу къегъэкIыж шпион фильмхэр. АрщхьэкIэ апхуэдэ дыдэ гъащIэм къыщохъу. «ЦIыху тхыдэм куэдрэ ущрохьэлIэ лIыукIхэм яIэщIэкIуэда политикэ лэжьакIуэхэм, — жеIэ СССР-м и КГБ-м и подполковник, тхакIуэ, тхыдэдж Атаманенкэ Игорь. — США-м и президенту щыта цIыху 44-м ящыщу 11-р яукIыну хэтащ, 4-р яIэщIэкIуэдащ. Зи гугъу тщIы укIыгъэхэм хуэдэхэр мымащIэу хыболъагъуэ Латин Америкэмрэ Африкэмрэ я тхыдэм. Ауэ абыхэм нэхъыбэу щызеуар зи закъуэ лIыукIхэрщ. Iуэхур нэгъуэщIу къыщIедз Iэтащхьэр е оппозиционерыр лъэныкъуэ егъэзыным къэрал щэхурылажьэ къарузехьэхэр яужь щихьэхэм деж.
Къелынутэкъым
2017 гъэм мазаем и 13-м яукIащ илъэс 45-рэ зи ныбжь, Корее Ищхъэрэм и унафэщIым и къуэш нэхъыжь Ким Чен Нам. Псори напIэзыпIэм къыщыхъуащ Малайзием и къалащхьэ Куала-Лумпур и аэропортым. Сурэт зэрытрах камерэхэм къызэрагъэлъагъуэмкIэ, ар зыIэщIэкIуэдар цIыхубз ныбжьыщIитIщ: зыр Чен Нам и щIыбагъымкIэ къыбгъэдыхьэри и нэкIум къыIуипхъуащ узыгъалIэ ткIуаткIуэ зыщIэзыфа бэлътокур, адрейм щхъухь зэрыт авторучкэ и щIыфэм къыхиIуащ. Дакъикъэ 20 нэхъ дэмыкIыу цIыхухъур лIащ. ИужькIэ наIуэ зэрыхъуащи, абы хаIуа щхъухьыр цианистый калийм нэхърэ нэхъ гуащIэу къыщIэкIащ. Ким Чен Нам Корее Ищхъэрэм и Iэтащхьэ хъун хуеящ Ким Чен Ир лIа иужькIэ, арщхьэкIэ ар и адэм фIэнэри, иужьрейм абы и пIэ иригъэуващ и къуэш нэхъыщIэр. Хэтыт хуэныкъуэр ефэнрэ хьэулеинрэ фIэкIа нэгъуэщI Iуэху зимыIа Ким Чен Нам и лIэныгъэм? Зыхуагъэфащэхэр куэд мэхъу. Псалъэм и хьэтыркIэ, зыхуэмеиж и къуэшыр щIимыгъэпхъуэжын папщIэ ар яукIыну диктаторым унафэ ищIауэ. ЦРУ-ри хэпщIагъэнкIэ зыхуэIуа щыIэкъым — КНДР-м и вождыр игъэикIэн, ардыдэмкIи санкцэ ткIийхэм я гъуэгур къызэIуихын мурадкIэ.
Абы ещхьу
Украин национализмэм и идеолог Ребет Лев 1957 гъэм къыщыщIари Ким Чен Нам иращIам ещхь гуэрщ. Цианистый калий и нэкIум щIакIащ. Щхъухь ткIуаткIуэ къизыутхыкI авторучкэр КГБ-м и лабораторэхэм щагъэхьэзырат. Абы и бахъэр жьэдэзышар лIэрт, и гур къэувыIэрти. И лъэужьыр псынщIэу кIуэдырти, зэрылIыкIар къахутэфыртэкъым. КГБ-м мы къалэныр и пщэ дилъхьащ езым и агент Сташинский Богдан. Абы ар апхуэдизкIэ зэпэщу зэфIигъэкIати, нэмыцэ полицейхэми Ребет и блыгущIэтхэми шэч гуэри ящIакъым. ИужькIэщ псори наIуэ щыхъуар.
ТелефонымкIи
Урысей банкир Кивилиди Иван бизнесым и мызакъуэу, политикэми дихьэхырт. Ар телефон трубкэм хагъэ-тIысхьа кумбыгъэ цIыкIу дыдэм ита щхъухьым иукIащ. Зэ фIэкIа псэлъэну хунэсакъым. Апхуэдэу хэкIуэдащ банкирым и дэIэпыкъуэгъу цIыхубзымрэ Кивилиди и хьэдэр къэзыпщыта судмедэкспертымрэ. АрщхьэкIэ Iуэхур зэрызэхагъэкIам кърикIуахэр иджыри къэс наIуэ ящIыркъым.
Жьауэм и къарур
1969 гъэм болгар драматург икIи диссидент Марков Георгий Лондон кIуасэ-ри инджылыз цIыхубз къишащ икIи Би-би-си радиостанцым журналисту лэжьэн щыщIидзащ. Ар Болгарием епцIыжыныгъэу къыщалъытащ икIи абы и щэхурылажьэ IуэхущIапIэхэм ар зэрыIуахыну Iэмал зэхалъхьащ.
1978 гъэм фокIадэм и 7-м Марковыр Би-би-си-м и унэм къыщIэкIри езым и машинэ цIыкIур здэщыт щIыпIэмкIэ кIуащ. Лэжьэгъуэ зэманыр иухати, уэрамым цIыхухэр тезт. Абыхэм щапхыкIым жьауэм и папцIапIэм жьэхэуащ. Ар зыIыгъа цIыхур, къыхуигъэгъуну къелъэIури, IукIыжащ. Марковыр унэм нэсыжащ, узым зыкъригъащIэ пэтми. КъызэIыхьати, етIуанэ махуэм «дэIэпыкъуэгъу псынщIэмкIэ» сымаджэщым яшащ. Дохутырхэм къахуэщIакъым къеузыр. Марковым тригъэчыныхьырт жьауэм и папцIапIэ къыхэуам къигъэсымэджауэ. ИужькIэ лIащ. Дохутырхэм полицэр къраджащ. Скотленд-Ярд и лабораторэ хэхам къыщахутащ журналистыр щхъухьым зэрилIыкIар.
КIэнфетхэри…
Украин националистхэм я зэгухьэныгъэр (ОУН) къызэзыгъэпэща Коновалец Евген зытекIуэдар IэфIыкIэхэр зэрыфIэфIырщ. Япэ дунейпсо зауэм и зэманым австр-венгр армэм и офицер Коновалец Урысейм къезэуащ, гъэруи яубыдащ. 1917 гъэм Украинэм игъэзэжри, цIыхухэр зыхъунщIэ, журтхэр зэтезыукIэ украин националистхэм я бандэм и Iэтащхьэ хъуащ. Къиугъуея дыщэхэкIхэр зыдэлъ шумэданитI иIыгъыу иужькIэ Германием кIуащ. Абы Гитлер щызригъэцIыхуащ икIи ар къыдэIэпыкъуурэ ОУН-р къызэригъэпэщащ. 1928 гъэм а зэгухьэныгъэм Германием къыщызэIуиха школым Коновалец и боевикхэр нэмыцэ офицерхэм щыхуагъэсащ террорист щIэпхъаджагъэхэр зэралэжьыну щIыкIэм. Иужьрейхэм экзаменыр зэпэщу ятащ: Варшавэ Польшэм и министр Перацкэр, Львов совет дипломат Майловыр щаукIащ.
1938 гъэм Коновалец Iуихыну унафэ хуащIащ совет тIасхъэщIэх Судоплатов Павел. Сыхьэтым траухуа къагъауэ Iэмэпсымэр хагъэпщкIуат Коновалец зыпищI щымыIэ украин шоколад кIэнфетхэм. Судоплатовым абы ириухылIащ Роттердам и ресторанхэм ящыщ зым щызэIущIэну. КъэкIуащ икIи и Iэнэм трилъхьащ кIэнфетхэр зыдэлъ пхъуантэ цIыкIур. ИтIанэ и унафэщIхэм ираджэу жиIэри щIэкIыжащ, нэхъ иужьыIуэкIэ зэхуэзэну къигъэгугъэри. Дакъикъэ 20 дэкIри, лагъымыр къэуащ.
Бортэ Юлие.
«Аргументы и факты».
